OR กับ เซียนฮง
OR ราคาหุ้นยังไม่ผ่านแนวต้านสำคัญ 30.00 บาทเมื่อวานนี้ราคาขึ้นไปสูงสุด 30.25 บาทแต่เมื่อปิดตลาด ราคากลับลงมาอยู่แนวต้าน 30.00 บาทพอดี
OR ราคาหุ้นยังไม่ผ่านแนวต้านสำคัญ 30.00 บาทเมื่อวานนี้ราคาขึ้นไปสูงสุด 30.25 บาทแต่เมื่อปิดตลาด ราคากลับลงมาอยู่แนวต้าน 30.00 บาทพอดี
30 ส.ค. 2564

บมจ.ปตท. น้ำมันและการค้าปลีก หรือ OR ราคาหุ้นยังไม่ผ่านแนวต้านสำคัญ 30.00 บาท
เมื่อวานนี้ราคาขึ้นไปสูงสุด 30.25 บาท
แต่เมื่อปิดตลาด ราคากลับลงมาอยู่แนวต้าน 30.00 บาทพอดี
ก่อนหน้านี้ราคาหุ้น OR ร่วงลงไปค่อนข้างลึก
หรือลงไปเคลื่อนไหวบริเวณ 27.00 – 28.00 บาท อยู่พักใหญ่ ในช่วงที่กำลังเผชินกับปัญหาโควิด-19 และการประกาศล็อกดาวน์  และส่งผลต่อ OR แบบเลี่ยงไม่ได้
ทว่า เมื่อสถานการณ์เริ่มดีขึ้น
มีสัญญาณการเปิดเมืองแบบค่อยเป็นค่อยไป
ทำให้ราคาหุ้น OR ดีดกลับขึ้นมา จากความคาดที่ว่าคนจะกลับมาเดินทาง และมีการใช้น้ำมันเชื้อเพลิงกันมากขึ้น รวมถึงธุรกิจทาง Non-Oil  อย่าง กาแฟ อเมซอน
OR เพิ่งจะมีการประกาศจ่ายเงินปันผลระหว่างกาล 0.27 บาทต่อหุ้น
ขึ้นเครื่องหมาย XD วันที่ 7 กันยายนนี้
และมีกำหนดการจ่ายเงินปันผลวันที่ 23 กันยายน 2564
จำนวนเงินปันผล เมื่อเทียบกับราคาหุ้น ณ ปัจจุบัน เมื่อคิดเป็นผลตอบแทนออกมา อาจจะดูไม่มากนัก
หรือประมาณ 0.09% (หากเทียบกับราคา ไอพีโอ 18.00 บาท อยู่ที่ 1.5%)
และไม่น่าจะเพียงพอนำมาเป็นปัจจัยที่จะไล่ราคาหุ้นกันได้
แต่จะมีประเด็นที่น่าสนใจมากกว่านั้น
นั่นคือ หลังขึ้นเครื่องหมาย XD แล้ว
จะมีการปิดสมุดทะเบียนผู้ถือหุ้น หรือหลายคนจะติดปากกับคำว่า “ปิดบุ๊ก”
ทีนี้นี่แหละที่เราจะได้รับรู้กันว่า บรรดาผู้ถือหุ้นรายใหญ่ใน OR นั้น จะมีการเปลี่ยนแปลงไปอย่างไร
ใครซื้อเพิ่ม หรือถือหุ้นลดลง
ตอนนี้หลายคนโฟกัสไปที่ “เซียนฮง” หรือ สถาพร งามเรืองพงศ์ นักลงทุนรายใหญ่ในตลาดหุ้นไทย ที่มีมูลค่าพอร์ตลงทุนนับหมื่น ๆ ล้านบาท
หากดูข้อมูลล่าสุดในตลาดหลักทรัพย์
ณ วันที่ 17 มีนาคม 2564
เซียนฮง มีสัดส่วนการถือหุ้นอยู่จำนวน 244,298,900 หุ้น คิดเป็น 2.04%
และยังมี มณีรัตน์ งามเรืองพงศ์ ถือหุ้นอีกจำนวน 29,000,000 หุ้น คิดเป็น 0.2%
หรือเป็นผู้ถือหุ้นรายใหญ่อันดับ 2 รองจาก บมจ.ปตท. (PTT)
ไม่มีใครทราบว่า “ต้นทุน” ของ เซียนฮง ที่เข้าซื้อหุ้น OR นั้นอยู่ที่ราคาเท่าไหร่กันแน่
แต่ก็มีการประเมินจากนักลงทุนรายใหญ่ด้วยกันว่า อาจจะอยู่ราว ๆ 29.00 บาท +/- ประมาณนี้แหล่ะ
ประเด็นคือว่า ช่วงที่ราคาลงไปเคลื่อนไหว 27.00-28.00 บาท
มีการซื้อหุ้นจากเซียนฮง เพิ่มหรือไม่
หรืออีกประเด็นหนึ่ง คือ ก่อนที่ราคาจะร่วงลงไปที่บริเวณดังกล่าว
เขามีการปรับพอร์ตทยอยขายหุ้นออกไปบ้างหรือไม่ เพื่อลดความเสี่ยง
ผมถามไปยังนักลงทุนรายใหญ่คนหนึ่ง ว่าพอจะทราบบ้างไหม
คำตอบที่ได้รับคือ “ไม่รู้จริง ๆ”
และบอกต่อว่า “ก็อยากรู้เหมือนกัน”
นับจากที่หุ้น OR เข้ามาเทรดในตลาดหุ้น
ต้องยอมรับว่า เป็นหุ้นที่ถูกขนานนามว่า “หุ้นมหาชน” จากที่นักลงทุนรายย่อยสนใจเข้ามาลงทุนจำนวนมาก
และแม้ว่าจะผ่านการเข้าเทรดมาหลายเดือน
บางราคาหุ้นขึ้น-ลง ค่อนข้างเหวี่ยง
แต่มูลค่าการซื้อขายต่อวัน ยังอยู่ในระดับค่อนข้างสูง
ล่าสุดเมื่อวานนี้ ซื้อขายกันด้วยมูลค่ากว่า 1,477 ล้านบาท หรือมากเป็นอันดับ 13 บนกระดาน
เชื่อว่า หากมีการเผยรายชื่อการเปลี่ยนแปลงผู้ถือหุ้นรายใหญ่ล่าสุด
น่าจะมีนัยสำคัญพอสมควรเกี่ยวกับราคาหุ้นของ OR และมูลค่าการซื้อขาย
นอกเหนือจากพื้นฐานที่เข้มแข็งอยู่แล้ว